作者：吴文英
词牌/韵律：瑞龙吟

paragraphs: 黯分袖。
肠断去水流萍，住船系柳。
吴宫娇月娆花，醉题恨倚，蛮江豆蔻。
吐春绣。
笔底丽情多少，眼波眉岫。
新园锁却愁阴，露黄漫委，寒香半亩。
还背垂虹秋去，四桥烟雨，一宵歌酒。
犹忆翠微携壶，乌帽风骤。
西湖到日，重见梅钿皱。
谁家听、琵琶未了，朝骢嘶漏。
印剖黄金籀。
待来共凭，齐云话旧。
莫唱朱樱口。
生怕遣、楼前行云知后。
泪鸿怨角，空教人瘦。